Ucraina a lansat în noaptea de joi spre vineri un atac masiv asupra unor instalații petroliere din regiunile din sud-vestul Rusiei, Kremlinul susținând că a neutralizat peste 100 de drone aeriene și navale, relatează AFP și Kyiv Independent.
Într-o postare pe Telegram, Ministerul rus al Apărării a susținut că 102 drone aeriene și șase navale au fost interceptate și neutralizate, fără a raporta că ar exista pagube sau victime.
Potrivit comunicatului acesruia, ar fi fost neutralizate 51 de drone aeriene care au atacat Crimeea, alte 44 deasupra regiunii Krasnodar, şase deasupra regiunii Belgorod şi încă una deasupra regiunii Kursk.
Totodată, „aviaţia navală şi vasele de patrulare ale Flotei ruse din Marea Neagră au distrus şase drone navale în apele Mării Negre", se mai spune în comunicatul citat, potrivit AFP.
The Kyiv Independent a contactat serviciile ucrainene de informații militare pentru confirmarea atacului și i s-a transmis că informațiile sunt încă clarificate.
Mass-media rusă și canalele locale Telegram au raportat mai multe explozii în portul Novorossiysk din Krasnodar Krai de pe coasta Mării Negrem, unde Moscova a început să transfere flotei sa de la Marea Neagră după mai multe de lovituri ucrainene devastatoare, inclusiv un atac cu rachete asupra sediului său din Sevastopol pe 22 septembrie 2023.
Potrivit localnicilor, în atac a fost lovită și infrastructura petrolieră a orașului. Atât terminalul de păcură Novorossiysk, cât și un terminal al Transneft au fost vizate de drone.
Filmări neverificate urcate pe rețelele sociale au arătat, de asemenea, lovituri cu drone ucrainene asupra rafinăriei de petrol Tuapse, situată pe coasta rusă a Mării Negre.
Autorităţile au reuşit să limiteze incendiul de la rafinăria petrolieră rusă Tuapse, care a izbucnit după un atac cu drone ucrainene, au declarat oficiali din regiunea Krasnodar, citaţi de Reuters.
În acelaşi timp, o staţie electrică a fost avariată în Sevastopol, baza Flotei ruse din Marea Neagră, în urma atacului cu drone de noaptea trecută, a transmis pe Telegram guvernatorul local Mihail Razvojaev, anunţând întreruperi în alimentarea cu curent electric în unele zone ale oraşului-port.
„Având în vedere situaţia, am luat decizia de a anula cursurile în toate şcolile, instituţiile de învăţământ secundar profesional şi de a închide grădiniţele", a afirmat responsabilul prorus, citat de Reuters.
Afirmațiile nu au putut fi verificate în mod independent, relatează Kyiv Independent. Autoritățile ruse obișnuiesc să anunțe doborârea de rachete și drone ucrainene fără a raporta daune, după care, în unele cazuri, apar ulterior relatări care arată ținte militare sau infrastructură ce au suferit totuși pagube.
Dacă va fi confirmat, ar fi cel mai mare atac cu drone al Ucrainei pe parcursului război la scară largă declanșat de Rusia, după cel din martie, când Kremlinul a pretins că a doborât 65 de drone .
Forțele ucrainene au continuat să lanseze atacuri cu drone împotriva industriei petroliere a Rusiei în această primăvară, subliniind că au drept scop atât subminarea operațiunilor militare ale Rusiei, cât și să fie o ripostă la atacurile Moscovei asupra infrastructurii energetice ucrainene .
Serviciul de informații militare al Ucrainei (HUR) a confirmat anterior că a efectuat cu succes un atac cu drone împotriva unei baze petroliere din regiunea Rostov din Rusia, pe 15 mai.